***BARDEJOVSKÝ STREETCACHING***

Projekt spolufinancovaný Komunitou nadáciou Bardejov

Realizovaný v máji - septembri 2019, schválená suma 250 €

Projektom Bardejovský streetcaching sme skĺbili učenie so športom a zábavou. O osobnostiach, ktoré v Bardejove pôsobili alebo sa tu narodili, sme zostavili prehľad týchto osobností do podoby malého bedekra. Šport a zábava bola ďalšou realizovanou aktivitou – konkrétne streetcaching, teda hľadanie bardejovských uličiek pomenovaných po týchto osobnostiach. Na jednotlivých zastávkach sa účastníci streetcachingu dozvedeli, kto bol Jozef Grešák, Andrej Sviantek, Michal Vilec, Bartolomej Krpelec, Vojtech Kellér, Ján Andraščík, Rhody, Leonard Stockel a David Gutgessel a iní.

Cieľom projektu bolo:

- podporiť mimoškolské aktivity študentov

- zatraktívniť proces učenia sa o svojom meste, jeho histórii, osobnostiach aj súčasnosti

- prispieť k propagácii mesta a jeho osobností

- popularizovať komunitný život v Bardejove.

Základnou motiváciou tohto projektu bol fakt, že medzi dostupnými materiálmi o Bardejove (prospekty, turistické mapy a bedekre, učebnice, odborná literatúra, časopisy) sme nenašli žiaden taký, ktorý by sa venoval bardejovským osobnostiam. Teda ľuďom, ktorí v našom meste pôsobili alebo sa tu narodili, po ktorých sú pomenované niektoré bardejovské ulice a uličky..

Výstupy projektu sú: BARDEJOVSKÝ STREETCACHING - hra pre deti a mládež ako podporná aktivita k predstavovaniu bedekra Bardejovské osobnosti a tlačený sprievodca mestom – bedeker BARDEJOVSKÉ OSOBNOSTI - má podobu niekoľkostranovej farebnej brožúrky, ktorej obsahom sú životné príbehy a tvorba bardejovských osobností v kontexte doby a udalostí, ktoré ich život sprevádzali. Súčasťou sprievodcu je krátky popis histórie odborného školstva v Bardejove, keďže jednou z najvýznamnejších osobností nášho mesta bol práve stredoveký „učiteľ Uhorska“ Leonard Stockel a významným bojovníkom za dôstojný život bez alkoholu u obyčajných ľudí kňaz Ján Andraščík (po ktorom je pomenovaná naša škola).

Veríme, že takýmto spôsobom sa mládež, deti ale aj turisti prichádzajúci do Bardejova dozvedia nové a zaujímavé informácie. Bedeker sme ponúkli bardejovskej Turistickej informačnej kancelárii a Slovensko – poľskému domu.